रिआसत जम्मू-कश्मीर दी जनता जेह्‌ड़ी अज्जै तक्कर अपने मूल मानवाधिकारें थमां वंचित ऐ, नोहाड़े कन्नै सम्मानजनक, स्वाभिमान ते खुशहाल जिंदगी दे बारे च रिआसती दे दौरे उप्पर औने आहले हर कुसै नेता पासेआ वादा करना कोई नमीं गल्ल नेईं ऐ। एह सब्भै वादे झूठे साबत होआ करदे न कीजे हर धेआड़ा गुजरने कन्नै आम लोकें दिएं समस्याएं च लगातार बादधा होआ करदा ऐ। हाल च गै वादे दी इस सूची च इक नमां वादा जोड़ेआ गेआ ऐ जेहदे तैहत ववादत कश्मीर दी प्रभावत जनता गी कस्मीर दे इक नमे ते खुशहाल भविक्ख दा सुपना दस्सेआ गेआ ऐ। 60 ब’रे पराने कश्मीर विश्वविद्यालय दे 17में दीक्षांत समारोह च अपने संबोधन दरान उप-राश्ट्रपति हामिद अंसारी होरें जम्मू-काश्मीर दे सनैहरे भविक्ख दा वादा करदे होई एह सारत करोआई ऐ जे आतंकवाद दी बजाह कन्नै तैहस नैहस होई दी रिआसती दी आर्थिक स्थिति गी इक बारी फ्ही दरूस्त कीत्ते जाने दी लोड़ ऐ।